SKRIFTLIG FORESPØRGSEL E-3753/00

af Daniel Varela Suanzes-Carpegna (PPE-DE) til Kommissionen

(4. december 2000)

Om: Det Europæiske Fysiske og Funktionelle Udviklingsperspektiv og strukturfondene

På det uformelle rådsmøde for ministre med ansvar for fysisk planlægning i Potsdam i maj 1999 vedtog medlemsstaterne og Europa-Kommissionen Det Europæiske Fysiske og Funktionelle Udviklingsperspektiv (ESDP) også kaldet den europæiske regionale strategi som udgør en strategisk vision for fysisk planlægning på fællesskabsplan, og som ligeledes omhandler perspektiverne på dette område med henblik på udvidelsen af EU.

Vil Kommissionen redegøre for den praktiske gennemførelse af ESDP'et til dato, samt redegøre konkret for retningslinjerne og det handlingsprogram, som Kommissionen og medlemsstaterne vedtog i oktober 1999 i Tampere?

Vil den oplyse, om man har taget ESDP'et i betragtning under udarbejdelsen af de forskellige strukturfondes retningslinjer og fællesskabsinitiativerne for programmeringsperioden 2000-2006?

I bekræftende fald bedes den besvare følgende:

- I hvilket omfang har ESDP'et været taget i betragtning, og vil det fortsat blive det, under udarbejdelsen af retningslinjerne for strukturfondene og ved godkendelsen af programmeringsdokumenterne og de konkrete projekter for programmeringsperioden 2000-2006?

- I hvilket omfang har ESDP'et været taget i betragtning, og vil det fortsat blive det, under udarbejdelsen af retningslinjerne for fællesskabsinitiativet Urban og ved godkendelsen af programmeringsdokumenterne og de konkrete projekter for programmeringsperioden 2000-2006?

- I hvilket omfang har ESDP'et været taget i betragtning, og vil det fortsat blive det, under udarbejdelsen af retningslinjerne for fællesskabsinitiativet Interreg og ved godkendelsen af programmeringsdokumenterne og de konkrete projekter for programmeringsperioden 2000-2006?

Svar afgivet på Kommissionens vegne af Michel Barnier

(9. februar 2001)

På mødet i Tampere i oktober 1999 mellem ministrene med ansvar for fysisk planlægning blev der i forlængelse af Det Europæiske Fysiske og Funktionelle Udviklingsperspektiv (ESDP) vedtaget en handlingsplan. Planen, som er udarbejdet efter tre retningslinjer, indeholder 12 foranstaltninger, som Kommissionen og medlemsstaterne arbejder for at få gennemført.

I forbindelse med den første retningslinje, som drejer sig om fremme af den fysiske planlægning i EU-politikken og medlemsstaternes politik, vil to ud af de seks planlagte foranstaltninger blive iværksat hurtigt. Der vil for det første i begyndelsen af 2001 blive offentliggjort en endelig rapport om, hvordan EU's landbrugs-, miljø- og transportpolitik indvirker på den fysiske planlægning. Den anden foranstaltning drejer sig om samarbejde på byplanlægningsområdet inden for Fællesskabet. På den konference, der den 3. november 2000 blev afholdt i Lille under titlen Europe, villes et territoires, diskuterede man konklusionerne på en rapport om et flerårigt program. Arbejdsprogrammet for den kommende periode mangler endnu at blive diskuteret med medlemsstaterne.

Med hensyn til den anden retningslinje, hvis formål er øget viden, forskning og information om regionaludvikling, er der allerede taget initiativ til fire foranstaltninger. Det drejer sig om etablering af et samarbejde med observationscenteret for EU's fysiske og funktionelle udvikling (ORATE), udarbejdelse af geografibøger til brug i undervisningen på sekundærtrinet på grundlag af ESDP, præmieuddelingen i forbindelse med Fremtidens regioner i EU og en vejledning vedrørende de integrerede strategier i kystområder planlagt til offentliggørelse i foråret 2002.

Den tredje retningslinje, som drejer sig om forberedelse af EU's udvidelse i regionaludviklingssammenhæng, omfatter bl.a. en analyse af udvidelsens betydning for den fysiske planlægning i medlemsstaterne og i lande uden for EU. Den gennemføres i forbindelse med den anden rapport om den økonomiske og sociale samhørighed, som Kommissionen vedtog den 31. januar 2001, og som vil blive fremlagt på et møde, der afholdes i Bruxelles den 21. maj 2001.

Generelt har Kommissionen lagt stor vægt på ESDP i forbindelse med regionalpolitikken. For det første er ESDP-målsætningerne nævnt blandt de EU-prioriterede områder, som Kommissionen har vedtaget for strukturfondenes programmeringsperiode for 2000-2006. Og for det andet er Interreg III's del B vedrørende Tværnationalt samarbejde blevet udarbejdet på en sådan måde, at det kan bruges som redskab til gennemførelsen af ESDP-målsætningerne.

Når planlægningen er endelig godkendt, vil Kommissionen gå i gang med at evaluere gennemførelsen af ESDP-målsætningerne for strukturfondene og EU-initiativerne Interreg og Urban. Denne evaluering vil indgå i to meddelelser, som vil blive afgivet i løbet af 2001 om resultaterne af forhandlingerne om mål 1-og mål 2-programmerne, og som vil blive forelagt Parlamentet, Rådet, Det Økonomiske og Sociale Udvalg og Regionsudvalget.